Kennarar málmiðnaðarbrautar VMA , með Kristján Kristinsson í broddi fylkingar , unnu kappsamlega að undirbúningi fyrir keppnina . Ellefu þátttakendur voru í mótinu að þessu sinni og starfa þeir allir í málmiðnaði á Akureyri . Tíu af ellefu hafa verið eða eru í námi á málmiðnaðarbraut VMA . Þátttakendur í mótinu voru : Undanfarin ár hefur verið forkeppni á Akureyri og síðan hefur lokakeppnin farið fram í Reykjavík . Nú var ákveðið að snúa þessu við , að hafa forkeppni í Reykjavík og lokakeppnina á Akureyri . Ástæðan fyrir þessari breytingu , segir Gústaf Adolf Hjartarson , að hafi einfaldlega verið sú að áhuginn á keppninni hafi ávallt verið meiri á Akureyri en í Reykjavík . Skemmst sé frá því að segja að enginn hafi mætt til leiks í forkeppni í Reykjavík og því hafi bara verið þessi eina keppni til Íslandsmeistara á Akureyri . Keppnin hófst um kl. 13 sl. föstudag og fengu þátttakendur fjögur verkefni til þess að glíma við ; í TIG-suðu , logsuðu , MAG-suðu og pinnasuðu . Að þessu sinni voru suðuhlutir keppenda sjónskoðaðir en oft er bæði sjón - og röntgenskoðað . Verðlaunað var fyrir hverja suðuaðferð , keppendur fengu stig fyrir hvern suðuhlut . Samanlagður stigafjöldi var síðan til Íslandsmeistara í málmsuðu . Verðlaun fyrir þrjú efstu sætin gaf fyrirtækið Gastec og var þannig aðal styrktaraðili keppninnar í ár en fyrirtækið hefur verið starfandi í átján ár og sérhæfir sig í sölu og þjónustu á ýmsum búnaði til málmsuðu . Hér er mynd af þeim þremenningum . Frá vinstri : Andri Már Ólafsson , Víðir Orri Hauksson og Íslandsmeistarinn Andre Sandö . Slippurinn vann liðakeppnina , stigahæstir voru Víðir Orri , Andri Már og Ivan Atanasov . Fram kom í máli Gústafs Adolfs við verðlaunaafhendinguna að afar mjótt hafi verið á munum og erfitt að komast að endanlegri niðurstöðu . Hann lauk miklu lofsorði á frammistöðu keppenda og að keppnin hafi tekist með miklum ágætum . Ljóst væri að vel væri staðið að kennslu í málmiðngreinum á Norðurlandi , sem væri afar ánægjulegt . Jóhann Rúnar Sigurðsson , formaður Félags málmiðnaðarmanna Akureyri , segir mikilvægt að hlúa að málmsuðu og því sé Íslandsmeistaramótið afar gagnlegt til þess að vekja athygli á greininni og ánægjulegt sé að mótið hafi verið haldið á Akureyri .